CELEX: 32015D2055
Language: ro
Date: 2015-11-10 00:00:00
Title: Decizia de punere în aplicare (UE) 2015/2055 a Comisiei din 10 noiembrie 2015 de stabilire a condițiilor pentru punerea în aplicare a programului de vaccinare de urgență a bovinelor împotriva dermatozei nodulare contagioase în Grecia și de modificare a Deciziei de punere în aplicare (UE) 2015/1500 [notificată cu numărul C(2015) 7671] (Text cu relevanță pentru SEE)

17.11.2015   
            
            
               RO
            
            
               Jurnalul Oficial al Uniunii Europene
            
            
               L 300/31
            
         DECIZIA DE PUNERE ÎN APLICARE (UE) 2015/2055 A COMISIEI
   din 10 noiembrie 2015
   de stabilire a condițiilor pentru punerea în aplicare a programului de vaccinare de urgență a bovinelor împotriva dermatozei nodulare contagioase în Grecia și de modificare a Deciziei de punere în aplicare (UE) 2015/1500
   
      
         [notificată cu numărul C(2015) 7671]
      
   
   (Numai textul în limba greacă este autentic)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 89/662/CEE a Consiliului din 11 decembrie 1989 privind controalele veterinare aplicabile în schimburile intracomunitare în vederea realizării pieței interne (1), în special articolul 9 alineatul (4),
   având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
   având în vedere Directiva 92/119/CEE a Consiliului din 17 decembrie 1992 de stabilire a măsurilor comunitare generale de combatere a unor boli la animale, precum și a măsurilor specifice împotriva bolii veziculoase a porcului (3), în special articolul 19 alineatul (1) litera (a), alineatul (3) litera (a) și alineatul (6),
   având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (4), în special articolul 4 alineatul (3),
   întrucât:
   
               (1)
            
            
               Directiva 92/119/CEE stabilește măsuri generale pentru controlul anumitor boli ale animalelor. Printre acestea se numără măsurile care trebuie adoptate în cazul suspectării și confirmării dermatozei nodulare contagioase (DNC) într-o exploatație, măsurile care trebuie luate în zonele de restricție și alte măsuri suplimentare pentru controlul bolii. De asemenea, măsurile respective prevăd, pe lângă alte măsuri de control, vaccinarea de urgență în cazul apariției unui focar de DNC.
            
         
               (2)
            
            
               La 20 august 2015, autoritățile elene au notificat Comisiei existența a două focare epidemice de DNC în ferme de bovine cu un total de aproximativ 200 de bovine în zona Feres, unitatea regională Evros, din Grecia. Aceste focare reprezintă prima apariție a DNC în Uniune.
            
         
               (3)
            
            
               Pentru a preveni răspândirea DNC în alte zone din Grecia, în alte state membre și în țări terțe, Comisia a adoptat Decizia de punere în aplicare (UE) 2015/1423 a Comisiei (5) care interzice circulația și expedierea de bovine și de material seminal provenit de la acestea, precum și introducerea pe piață a anumitor produse de origine animală provenite din unitatea regională Evros.
            
         
               (4)
            
            
               În lumina unor noi informații privind situația epidemiologică din Grecia, respectivele măsuri provizorii de protecție au fost înlocuite cu măsuri de protecție mai complexe prevăzute în Decizia de punere în aplicare (UE) 2015/1500 a Comisiei (6).
            
         
               (5)
            
            
               În plus, la 10 septembrie 2015, Grecia a informat Comisia și statele membre cu privire la existența a 24 de focare confirmate de DNC și a 17 focare suspectate de DNC în exploatații situate în zonele de protecție și de supraveghere stabilite în unitatea regională Evros.
            
         
               (6)
            
            
               De asemenea, la 27 septembrie 2015, autoritățile elene au notificat Comisia cu privire la existența unui focar de DNC în sud-estul unității regionale Xanthi și apoi, la 2 octombrie 2015, cu privire la apariția unui nou focar de DNC în unitatea regională Kavala, situată la vest de unitatea regională Xanthi.
            
         
               (7)
            
            
               În plus, la 7 octombrie 2015, autoritățile elene au notificat Comisia cu privire la existența unui focar de DNC într-o exploatație de bovine din unitatea regională Limnos.
            
         
               (8)
            
            
               În cazul apariției unui focar de DNC, articolul 19 din Directiva 92/119/CEE prevede posibilitatea vaccinării împotriva acestei boli.
            
         
               (9)
            
            
               La 26 august 2015, Grecia a prezentat Comisiei un program de vaccinare de urgență împotriva DNC a bovinelor ținute în exploatații din unitatea regională Evros din Grecia. În program au fost incluse, de asemenea, detalii privind definiția geografică și administrativă a zonei de vaccinare, numărul de exploatații și numărul de animale care urmează să fie vaccinate, momentul în care ar trebui efectuată vaccinarea și circumstanțele care motivează decizia de implementare a măsurilor.
            
         
               (10)
            
            
               În conformitate cu avizul științific al Autorității Europene pentru Siguranța Alimentară (EFSA) referitor la dermatoza nodulară contagioasă (7), în comerț sunt disponibile doar vaccinuri vii atenuate împotriva DNC. Avizul descrie vaccinul Neethling cu virus viu atenuat împotriva DNC ca fiind foarte eficient în prevenirea morbidității. Întrucât vaccinurile omoloage împotriva DNC sunt mai eficiente decât vaccinurile obținute pe baza virusurilor atenuate ale variolei ovine, trebuie recomandată utilizarea celor dintâi, sub rezerva disponibilității lor la producătorii de vaccinuri, care operează exclusiv în afara Uniunii.
            
         
               (11)
            
            
               Nu există niciun vaccin împotriva DNC cu autorizație de introducere pe piață în Uniune. Prin urmare, vaccinarea de urgență în conformitate cu articolul 19 din Directiva 92/119/CEE poate fi realizată doar în conformitate cu articolul 8 din Directiva 2001/82/CE a Parlamentului European și a Consiliului (8), care oferă statelor membre posibilitatea de a permite utilizarea provizorie a vaccinurilor fără autorizație de introducere pe piață în eventualitatea unor boli epizootice grave, cum este cazul DNC.
            
         
               (12)
            
            
               În conformitate cu articolul 19 alineatul (6) din Directiva 92/119/CEE, Grecia a informat Comisia, la 5 septembrie 2015, cu privire la achiziționarea unui număr suficient de doze de vaccin omolog împotriva DNC și cu privire la începerea vaccinării de urgență în zonele de protecție și de supraveghere din unitatea regională Evros, în conformitate cu programul de vaccinare descris în considerentul 9. În plus, la 27 septembrie și, respectiv, la 2 octombrie 2015, autoritățile elene au informat Comisia în legătură cu decizia lor de a introduce vaccinarea bovinelor ținute în exploatații situate în unitățile regionale Rodopi, Xanthi și Kavala, în conformitate cu programul de vaccinare prezentat la 26 august 2015.
            
         
               (13)
            
            
               Scopul prezentei decizii este de a defini condițiile în care Grecia ar trebui să pună în practică vaccinarea de urgență. Răspândirea rapidă a DNC în Grecia reprezintă un risc pentru alte părți ale teritoriului Greciei și pentru țările învecinate. Prin urmare, scopul prezentei decizii este, de asemenea, de a consolida măsurile de control al bolii aplicate în Grecia prin limitarea circulației bovinelor nevaccinate cu vârsta de peste trei luni către alte exploatații din zona supusă restricțiilor. Această limitare în funcție de vârstă permite circulația necesară a vițeilor către alte exploatații, pentru creșterea lor, pe parcursul unei perioade, începând de la naștere, în care nu pot fi imunizați în mod eficient. În același timp, este necesar să se autorizeze circulația animalelor nevaccinate direct către un abator situat în zona supusă restricțiilor.
            
         
               (14)
            
            
               Zona în care urmează să fie efectuată vaccinarea împotriva DNC poate acoperi întreaga zonă supusă restricțiilor, astfel cum este definită în Decizia de punere în aplicare (UE) 2015/1500, care figurează în anexa la decizia respectivă.
            
         
               (15)
            
            
               Prima serie de vaccinări ar trebui să fie finalizată cât mai curând posibil și nu mai târziu de 31 octombrie 2015 în unitatea regională Evros, respectiv nu mai târziu de 30 noiembrie 2015 în unitățile regionale Rhodope, Xanthi și Kavala. În cazul apariției unor noi focare în alte unități regionale, vaccinarea în unitatea regională afectată ar trebui să fie finalizată în termen de două luni de la confirmarea primului focar de DNC în unitatea regională respectivă, sub rezerva disponibilității vaccinurilor. Întrucât succesul măsurilor de control din Grecia depinde, de asemenea, de succesul măsurilor de control dintr-o țară terță vecină care raportase focare de DNC în imediata apropiere a celor notificate în Grecia, ar putea fi necesare vaccinarea vițeilor născuți din bovine vaccinate și revaccinarea bovinelor din zona afectată. Perioada de aplicare a prezentei decizii privind vaccinarea împotriva DNC în Grecia a fost, prin urmare, stabilită până la sfârșitul anului 2016.
            
         
               (16)
            
            
               Riscul de răspândire a bolii prin intermediul animalelor vaccinate și al produselor obținute de la acestea este diferit față de riscurile generate de animalele nevaccinate și la care virusul se poate afla în perioada de incubație. Prin urmare, este necesar să se stabilească condițiile pentru circulația bovinelor vaccinate și pentru introducerea pe piață a produselor obținute de la aceste animale.
            
         
               (17)
            
            
               Cunoștințele privind DNC sunt incomplete. Bovinele vaccinate sunt protejate împotriva semnelor clinice, dar nu sunt protejate neapărat împotriva infectării; în plus, nu toate animalele vaccinate răspund cu o imunitate protectoare. Prin urmare, după o perioadă de cel puțin 28 de zile de la vaccinare, trebuie să fie autorizată expedierea unor astfel de animale în abatoare situate pe teritoriul Greciei pentru sacrificare imediată.
            
         
               (18)
            
            
               În consecință, carnea proaspătă și preparatele din carne obținute de la aceste animale, precum și produsele din carne supuse unui tratament nespecific pot reprezenta un risc considerabil de răspândire a DNC. Prin urmare, este justificat să se limiteze introducerea pe piață, pe teritoriul Greciei, a cărnii proaspete, a preparatelor din carne și a produselor din carne obținute de la animalele respective, cu condiția ca respectiva carne proaspătă, precum și preparatele din carne și produsele din carne în cauză să poarte o marcă specială care să nu fie ovală și să nu poată fi confundată cu marca de sănătate utilizată pentru carnea proaspătă, astfel cum este prevăzută în capitolul III din secțiunea I a anexei I la Regulamentul (CE) nr. 854/2004 al Parlamentului European și al Consiliului (9), și cu marca de identificare pentru preparatele din carne și produsele din carne care constau în carne de bovine sau conțin o astfel de carne, astfel cum este prevăzută în secțiunea I din anexa II la Regulamentul (CE) nr. 853/2004 al Parlamentului European și al Consiliului (10).
            
         
               (19)
            
            
               Cu toate acestea, un tratament specific al produselor din carne în recipiente închise ermetic la o valoare Fo mai mare sau egală cu trei și un tratament al laptelui și al produselor lactate descris la punctele 1.1-1.5 din partea A a anexei IX la Directiva 2003/85/CE a Consiliului (11) neutralizează în mod suficient virusul DNC în astfel de produse destinate consumului uman și, prin urmare, aceste tipuri de lapte și de produse lactate ar trebui să poată fi introduse pe piață pe întregul teritoriu al Greciei și în alte state membre și ar trebui să poată fi expediate către țări terțe.
            
         
               (20)
            
            
               Prin urmare, Decizia de punere în aplicare (UE) 2015/1500 ar trebui modificată în consecință.
            
         
               (21)
            
            
               Măsurile prevăzute în prezenta decizie sunt în conformitate cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   (1)   În plus față de măsurile luate de Grecia în conformitate cu articolele 4, 5 și 10 din Directiva 92/119/CEE, Grecia poate efectua o vaccinare de urgență împotriva dermatozei nodulare contagioase a bovinelor ținute în exploatații situate în zona respectivă, astfel cum figurează în anexa I, sub rezerva condițiilor stabilite în anexa II.
   (2)   Se aprobă programul prezentat Comisiei de către Grecia, la 26 august 2015, pentru vaccinarea de urgență împotriva dermatozei nodulare contagioase a bovinelor ținute în exploatații situate în zona respectivă, astfel cum figurează în anexa I.
   (3)   Se interzice orice circulație către alte state membre a animalelor bovine vaccinate împotriva dermatozei nodulare contagioase.
   (4)   Se interzice orice circulație către alte state membre a bovinelor cu vârsta mai mică de șase luni care nu sunt vaccinate împotriva dermatozei nodulare contagioase, dar care sunt născute din femele vaccinate împotriva dermatozei nodulare contagioase.
   Articolul 2
   Grecia ia măsurile necesare pentru a se conforma prezentei decizii și informează Comisia și statele membre în conformitate cu articolul 19 alineatul (5) din Directiva 92/119/CEE.
   Articolul 3
   Decizia de punere în aplicare (UE) 2015/1500 se modifică după cum urmează:
   
               1.
            
            
               La articolul 1, alineatul (3) se elimină.
            
         
               2.
            
            
               La articolul 4, alineatul (1) se înlocuiește cu următorul text:
               „(1)   Prin derogare de la interdicția prevăzută la articolul 3 alineatul (1) litera (a), autoritatea competentă poate autoriza expedierea de bovine și de rumegătoare sălbatice captive din exploatații situate în zona de restricție către un abator situat în alte regiuni ale Greciei, cu condiția ca:
               
                           (a)
                        
                        
                           animalele să fi fost ținute, de la naștere sau pe parcursul ultimelor 28 de zile, într-o exploatație în care nu s-a raportat oficial niciun caz de dermatoză nodulară contagioasă în cursul perioadei respective;
                        
                     
                           (b)
                        
                        
                           animalele să fi fost supuse unui examen clinic efectuat la încărcare și să nu prezinte niciun simptom clinic de dermatoză nodulară contagioasă;
                        
                     
                           (c)
                        
                        
                           animalele să fi fost transportate direct pentru sacrificarea imediată, fără oprire sau descărcare;
                        
                     
                           (d)
                        
                        
                           abatorul să fi fost desemnat în acest scop de către autoritatea competentă;
                        
                     
                           (e)
                        
                        
                           autoritatea competentă pentru abator să fi fost informată de către autoritatea competentă pentru expediere cu privire la intenția de a trimite animalele și să notifice autoritatea competentă pentru expediere cu privire la sosirea acestora;
                        
                     
                           (f)
                        
                        
                           la sosirea la abator, animalele să fie ținute și sacrificate separat de alte animale în termen de cel mult 36 de ore;
                        
                     
                           (g)
                        
                        
                           animalele care urmează să fie deplasate:
                           
                                       (i)
                                    
                                    
                                       să nu fi fost vaccinate împotriva dermatozei nodulare contagioase și să nu fi fost ținute în exploatații:
                                       
                                                   —
                                                
                                                
                                                   în care nu s-a efectuat vaccinarea și care sunt situate în afara zonelor de protecție și de supraveghere; sau
                                                
                                             
                                                   —
                                                
                                                
                                                   în care s-a efectuat vaccinarea și care sunt situate în afara zonelor de protecție și de supraveghere, dacă s-a scurs o perioadă de așteptare de cel puțin șapte zile de la vaccinarea șeptelului; sau
                                                
                                             
                                                   —
                                                
                                                
                                                   care sunt situate într-o zonă de supraveghere menținută mai mult de 30 de zile din cauza apariției unor noi cazuri de boală; sau
                                                
                                             
                                 
                                       (ii)
                                    
                                    
                                       să fi fost vaccinate împotriva dermatozei nodulare contagioase cu cel puțin 28 de zile înainte de expediere și să provină dintr-o exploatație în care toate animalele susceptibile să fi fost vaccinate cu cel puțin 28 de zile înainte de data expedierii preconizate.”
                                    
                                 
                     
         
               3.
            
            
               Articolul 5 se înlocuiește cu următorul text:
               „Articolul 5
               Derogare de la interdicția privind introducerea pe piață a cărnii proaspete și a preparatelor din carne de bovine și de rumegătoare sălbatice
               (1)   Prin derogare de la interdicția prevăzută la articolul 3 alineatul (2) literele (a) și (c), autoritatea competentă poate autoriza introducerea pe piață, în afara zonei restricționate, a cărnii proaspete, cu excepția altor organe comestibile decât ficatul, și a preparatelor din carne provenite din aceasta, precum și a pieilor proaspete obținute de la bovine și de la rumegătoare sălbatice:
               
                           (a)
                        
                        
                           ținute în exploatații din zona de restricție care nu erau supuse unor restricții în conformitate cu Directiva 92/119/CEE; sau
                        
                     
                           (b)
                        
                        
                           sacrificate ori vânate înainte de 21 august 2015; sau
                        
                     
                           (c)
                        
                        
                           menționate la articolul 4 alineatul (1).
                        
                     Autoritatea competentă se asigură că carnea proaspătă, cu excepția altor organe comestibile decât ficatul, și preparatele din carne provenite din aceasta, precum și pieile proaspete menționate la primul paragraf nu sunt expediate către alte state membre sau țări terțe.
               (2)   Autoritatea competentă autorizează expedierea către alte state membre de loturi de carne proaspătă și de preparate din carne produse din această carne proaspătă provenite de la bovine ținute și sacrificate în afara zonei supuse restricțiilor, numai cu condiția ca această carne și preparatele din carne respective să fi fost produse, depozitate și manipulate fără a intra în contact cu carnea și cu preparatele din carne care nu sunt autorizate pentru expedierea către alte state membre, precum și ca loturile să fie însoțite de un certificat oficial de sănătate, astfel cum este prevăzut în anexa la Regulamentul (CE) nr. 599/2004 al Comisiei (12), a cărui parte II se completează cu următoarea atestare:
               
                  «Carne proaspătă sau preparate din carne în conformitate cu Decizia de punere în aplicare (UE) 2015/1500 a Comisiei din 7 septembrie 2015 privind anumite măsuri de protecție împotriva dermatozei nodulare contagioase din Grecia.»
               
               
                  (12)  Regulamentul (CE) nr. 599/2004 al Comisiei din 30 martie 2004 de adoptare a unui model armonizat de certificat și de proces-verbal al inspecției, referitoare la schimburile intracomunitare cu animale și cu produse de origine animală (JO L 94, 31.3.2004, p. 44).”"
						
            
         
               4.
            
            
               Articolul 6 se înlocuiește cu următorul text:
               „Articolul 6
               Derogare de la interdicția de introducere pe piață a produselor din carne care constau în sau care conțin carne de bovine și de rumegătoare sălbatice
               (1)   Prin derogare de la interdicția prevăzută la articolul 3 alineatul (2) litera (a), autoritatea competentă poate autoriza introducerea pe piață a produselor din carne obținute în zona supusă restricțiilor din carne proaspătă de bovine și de rumegătoare sălbatice:
               
                           (a)
                        
                        
                           ținute în exploatații din zona de restricție care nu sunt supuse unor restricții în conformitate cu Directiva 92/119/CEE; sau
                        
                     
                           (b)
                        
                        
                           sacrificate ori vânate înainte de 21 august 2015; sau
                        
                     
                           (c)
                        
                        
                           menționate la articolul 4 alineatul (1); sau
                        
                     
                           (d)
                        
                        
                           ținute și sacrificate în afara zonei de restricție.
                        
                     (2)   Autoritatea competentă autorizează introducerea pe piață a produselor din carne menționate la alineatul (1), care corespund condițiilor de la literele (a), (b) sau (c) de la alineatul menționat, numai pe teritoriul Greciei, cu condiția ca produsele din carne să fi fost supuse unui tratament nespecific care să garanteze că suprafața secționată a produselor nu mai prezintă caracteristicile cărnii proaspete.
               Autoritatea competentă se asigură că produsele din carne menționate la primul paragraf nu sunt expediate către alte state membre sau țări terțe.
               (3)   Autoritatea competentă autorizează expedierea, în alte state membre, a loturilor de produse din carne obținute din carne proaspătă provenită de la animalele menționate la alineatul (1) literele (a), (b) și (c), numai cu condiția ca respectivele produse din carne să fi fost supuse unui tratament specific în recipiente închise ermetic la o valoare Fo mai mare sau egală cu trei și să fie însoțite de un certificat oficial de sănătate, astfel cum este prevăzut în anexa la Regulamentul (CE) nr. 599/2004, a cărui parte II se completează cu următoarea atestare:
               
                  «Produse din carne în conformitate cu Decizia de punere în aplicare (UE) 2015/1500 a Comisiei din 7 septembrie 2015 privind anumite măsuri de protecție împotriva dermatozei nodulare contagioase din Grecia.»
               
               (4)   Autoritatea competentă autorizează expedierea către alte state membre a loturilor de produse din carne produse din carne proaspătă obținută de la animalele menționate la alineatul (1) litera (d), numai cu condiția ca produsele din carne să fi fost supuse unui tratament nespecific care garantează faptul că suprafața secționată a produselor din carne nu mai prezintă caracteristicile cărnii proaspete și să fie însoțite de un certificat oficial de sănătate, astfel cum este prevăzut în anexa la Regulamentul (CE) nr. 599/2004, a cărui parte II se completează cu următoarea atestare:
               
                  «Produse din carne în conformitate cu Decizia de punere în aplicare (UE) 2015/1500 a Comisiei din 7 septembrie 2015 privind anumite măsuri de protecție împotriva dermatozei nodulare contagioase din Grecia.»”
               
            
         
               5.
            
            
               Articolul 7 se înlocuiește cu următorul text:
               „Articolul 7
               Derogare de la interdicția de expediere și de introducere pe piață a laptelui și a produselor lactate
               (1)   Prin derogare de la interdicția prevăzută la articolul 3 alineatul (2) litera (b), autoritatea competentă poate autoriza introducerea pe piață a laptelui destinat consumului uman obținut de la bovine ținute în exploatații situate în zona supusă restricțiilor, precum și a produselor lactate obținute dintr-un astfel de lapte, cu condiția ca laptele și produsele lactate să fi fost supuse unui tratament descris la punctele 1.1-1.5 din partea A a anexei IX la Directiva 2003/85/CE a Consiliului (13).
               (2)   Autoritatea competentă autorizează expedierea către alte state membre de loturi de lapte și de produse lactate obținute de la bovine ținute în exploatații situate în zona supusă restricțiilor, numai cu condiția ca laptele sau produsele lactate să fie destinate consumului uman, să fi fost supuse tratamentului menționat la alineatul (1) și ca transporturile să fie însoțite de un certificat oficial de sănătate, astfel cum este prevăzut în anexa la Regulamentul (CE) nr. 599/2004, a cărui parte II se completează cu următoarea atestare:
               
                  «Lapte sau produse lactate în conformitate cu Decizia de punere în aplicare (UE) 2015/1500 a Comisiei din 7 septembrie 2015 privind anumite măsuri de protecție împotriva dermatozei nodulare contagioase din Grecia.»
               
               
                  (13)  Directiva 2003/85/CE a Consiliului din 29 septembrie 2003 privind măsurile comunitare de combatere a febrei aftoase, de abrogare a Directivei 85/511/CEE și a Deciziilor 89/531/CEE și 91/665/CEE și de modificare a Directivei 92/46/CEE (JO L 306, 22.11.2003, p. 1).”"
						
            
         
               6.
            
            
               Titlul articolului 8 se înlocuiește cu următorul text:
               „Articolul 8
               Marcaje speciale ale cărnii proaspăte, ale preparatelor din carne și ale produselor din carne menționate la articolul 5 alineatul (1), respectiv la articolul 6 alineatul (2)”
            
         
               7.
            
            
               Data de la articolul 12 se înlocuiește cu „31 decembrie 2016”.
            
         
               8.
            
            
               Anexa se înlocuiește cu textul din anexa III.
            
         Articolul 4
   Prezenta decizie se adresează Republicii Elene.
   
      Adoptată la Bruxelles, 10 noiembrie 2015.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 395, 30.12.1989, p. 13.
   
      (2)  JO L 224, 18.8.1990, p. 29.
   
      (3)  JO L 62, 15.3.1993, p. 69.
   
      (4)  JO L 18, 23.1.2003, p. 11.
   
      (5)  Decizia de punere în aplicare (UE) 2015/1423 a Comisiei din 21 august 2015 privind anumite măsuri provizorii de protecție împotriva dermatozei nodulare contagioase din Grecia (JO L 222, 25.8.2015, p. 7).
   
      (6)  Decizia de punere în aplicare (UE) 2015/1500 a Comisiei din 7 septembrie 2015 privind anumite măsuri de protecție împotriva dermatozei nodulare contagioase din Grecia și de abrogare a Deciziei de punere în aplicare (UE) 2015/1423 (JO L 234, 8.9.2015, p. 19).
   
      (7)  EFSA Journal 2015;13(1):3986 [73 p.].
   
      (8)  Directiva 2001/82/CE a Parlamentului European și a Consiliului din 6 noiembrie 2001 de instituire a unui cod comunitar cu privire la produsele medicamentoase veterinare (JO L 311, 28.11.2001, p. 1).
   
      (9)  Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (JO L 139, 30.4.2004, p. 206).
   
      (10)  Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (JO L 139, 30.4.2004, p. 55).
   
      (11)  Directiva 2003/85/CE a Consiliului din 29 septembrie 2003 privind măsurile comunitare de combatere a febrei aftoase, de abrogare a Directivei 85/511/CEE și a Deciziilor 89/531/CEE și 91/665/CEE și de modificare a Directivei 92/46/CEE (JO L 306, 22.11.2003, p. 1).
   
      ANEXA I
      
         Grecia:
      
      Următoarele unități regionale din Grecia:
      
                  —
               
               
                  Unitatea regională Evros;
               
            
                  —
               
               
                  Unitatea regională Kavala;
               
            
                  —
               
               
                  Unitatea regională Limnos;
               
            
                  —
               
               
                  Unitatea regională Rodopi;
               
            
                  —
               
               
                  Unitatea regională Xanthi.
               
            
   
      ANEXA II
      
         Condiții de utilizare a vaccinării de urgență în combaterea și în eradicarea dermatozei nodulare contagioase în conformitate cu articolul 19 din Directiva 92/119/CEE
      
      
                  1.
               
               
                  Limitele zonei geografice în care trebuie să se efectueze vaccinarea de urgență
               
               
                  Zona de vaccinare se află în interiorul ariei definite în anexa I.
                  Restricțiile aplicabile în zona de vaccinare sunt cele prevăzute în prezenta decizie și în Decizia de punere în aplicare (UE) 2015/1500, fără a aduce atingere dispozițiilor de la articolul 10 din Directiva 92/119/CEE.
               
            
                  2.
               
               
                  Specia și vârsta animalelor care urmează să fie vaccinate
               
               
                  Toate bovinele, indiferent de sex, de vârstă și de starea gestațională sau de producție, se vaccinează în prima serie de vaccinări menționată la punctul 3.
                  Descendenții bovinelor vaccinate se vaccinează în conformitate cu instrucțiunile producătorului la vârsta de cel puțin patru luni.
               
            
                  3.
               
               
                  Durata campaniei de vaccinare
               
               
                  Prima serie de vaccinări în unitatea regională Evros se finalizează până la 31 octombrie 2015.
                  Prima serie de vaccinări în unitățile regionale Rodopi, Xanthi și Kavala se finalizează până la 30 noiembrie 2015.
                  Prima serie de vaccinări în oricare dintre celelalte unități regionale enumerate în anexa I se finalizează cât mai curând posibil și nu mai târziu de două luni de la confirmarea primului focar în unitatea regională respectivă.
               
            
                  4.
               
               
                  Regim de imobilizare specific aplicabil animalelor și produselor obținute din acestea
               
               
                  Indiferent de orice alte măsuri care ar putea fi puse în aplicare în zona supusă restricțiilor, astfel cum este definită în Decizia de punere în aplicare (UE) 2015/1500, animalele în vârstă de peste 90 de zile nu pot fi deplasate într-o altă exploatație, cu excepția cazului în care acestea au fost vaccinate și revaccinate în mod regulat cu cel puțin 28 de zile înainte de deplasare.
                  La expirarea celor 28 de zile după vaccinare, măsurile pentru deplasarea bovinelor vaccinate și pentru introducerea pe piață a produselor derivate din bovine vaccinate, astfel cum sunt prevăzute în Decizia de punere în aplicare (UE) 2015/1500, se aplică fără a aduce atingere dispozițiilor articolului 10 din Directiva 92/119/CEE.
                  Animalele nevaccinate pot fi deplasate în vederea unei sacrificări imediate într-un abator situat în zona supusă restricțiilor. Cu excepția cazului unei sacrificări de urgență, se respectă o perioadă de așteptare de șapte zile după vaccinare, aplicabilă întregului șeptel, înainte de a expedia pentru sacrificare la abator animale nevaccinate din exploatațiile în care s-a efectuat vaccinarea.
                  Descendenții nevaccinați cu vârsta mai mică de șase luni, născuți din femele vaccinate cu cel puțin 28 de zile înainte de travaliu, pot fi deplasați într-o altă exploatație situată în zona supusă restricțiilor.
               
            
                  5.
               
               
                  Înregistrarea specială a animalelor vaccinate
               
               
                  Detaliile vaccinării fiecărui animal vaccinat din specia bovină sunt introduse de către autoritatea competentă locală în baza de date online specială conectată la baza de date centrală creată în conformitate cu Regulamentul (CE) nr. 1760/2000 al Parlamentului European și al Consiliului (1).
                  Datele înregistrate trebuie să asigure o legătură între femelele vaccinate și descendenții lor.
               
            
                  6.
               
               
                  
                     Alte aspecte corespunzătoare vaccinării de urgență
                  
               
            
                  6.1.
               
               
                  Zona de supraveghere din Grecia care înconjoară zona de vaccinare
               
               
                  În jurul zonei de vaccinare menționate la punctul 1 se stabilește o zonă de supraveghere de cel puțin 10 km în care se realizează o supraveghere intensivă și în care deplasarea bovinelor face obiectul controalelor de către autoritatea competentă.
                  Bovinele care nu sunt vaccinate împotriva dermatozei nodulare contagioase și care sunt ținute în exploatații situate în zona de supraveghere din jurul zonei de vaccinare pot părăsi exploatațiile respective numai la expirarea unei perioade de așteptare de cel puțin 7 zile de la finalizarea vaccinării în exploatațiile situate în zona de vaccinare la o distanță mai mică de 10 de km.
               
            
                  6.2.
               
               
                  Durata de menținere a măsurilor aplicate în zonele delimitate în conformitate cu articolul 10 din Directiva 92/119/CEE și cu Decizia de punere în aplicare (UE) 2015/1500
               
               
                  Măsurile aplicate în zona de vaccinare rămân în vigoare până la data abrogării lor în conformitate cu articolul 19 alineatul (6) din Directiva 92/119/CEE.
               
            
                  6.3.
               
               
                  Realizarea campaniei de vaccinare
               
               
                  Vaccinarea se efectuează de către un funcționar al autorității competente sau de către medicul veterinar privat numit de autoritatea competentă și sub supravegherea acesteia.
                  Ar trebui acordată prioritate vaccinării animalelor ținute în exploatații situate în zonele de protecție și de supraveghere, precum și în zonele învecinate cu alte state membre și cu unitățile regionale din Grecia care sunt indemne de DNC.
                  Trebuie puse în aplicare măsurile necesare pentru a evita răspândirea virusului potențial existent. Eventualele cantități reziduale de vaccin trebuie să fie returnate la punctul de distribuire a vaccinurilor, însoțite de un document care să indice numărul de animale vaccinate și numărul de doze utilizate.
               
            
                  6.4.
               
               
                  Vaccinuri care urmează să fie utilizate
               
               
                  Vaccinul omolog cu virus viu atenuat împotriva DNC (tulpina Neethling), „Vaccin pentru bovine împotriva dermatozei nodulare contagioase”, Onderstepoort Biological Products, Africa de Sud.
                  Alternativ: vaccin cu virus viu atenuat împotriva DNC (tipul SIS), „Lumpyvax”, MSD Animal Health, Intervet, Africa de Sud.
                  Vaccinul se utilizează în conformitate cu instrucțiunile producătorului și cu dispozițiile de la articolul 8 din Directiva 2001/82/CE, sub responsabilitatea autorităților competente centrale.
               
            
                  6.5.
               
               
                  Rapoarte de progres și rapoarte finale
               
               
                  Comisiei și statelor membre li se transmite un raport intermediar privind realizarea programului, în conformitate cu articolul 19 alineatul (5) din Directiva 92/119/CEE.
                  Comisiei și statelor membre li se transmite un raport detaliat cu privire la finalizarea programului, în conformitate cu articolul 19 alineatul (5) din Directiva 92/119/CEE, înainte de ridicarea restricțiilor menționate la punctele 6.1 și 6.2.
               
            
         (1)  Regulamentul (CE) nr. 1760/2000 al Parlamentului European și al Consiliului din 17 iulie 2000 de stabilire a unui sistem de identificare și înregistrare a bovinelor și privind etichetarea cărnii de vită și mânzat și a produselor din carne de vită și mânzat și de abrogare a Regulamentului (CE) nr. 820/97 al Consiliului (JO L 204, 11.8.2000, p. 1).
   
   
      ANEXA III
      Anexa la Decizia de punere în aplicare (UE) 2015/1500 se înlocuiește cu următorul text:
      
         
            „ANEXĂ
            
               Grecia:
            
            Următoarele unități regionale din Grecia:
            
                        —
                     
                     
                        Unitatea regională Evros;
                     
                  
                        —
                     
                     
                        Unitatea regională Kavala;
                     
                  
                        —
                     
                     
                        Unitatea regională Limnos;
                     
                  
                        —
                     
                     
                        Unitatea regională Rodopi;
                     
                  
                        —
                     
                     
                        Unitatea regională Xanthi.”